b'\n_START_ARTICLE_\nGertrudis Gal\xc3\xad Mallofr\xc3\xa9\n_START_SECTION_\nBiografia\n_START_PARAGRAPH_\nGertrudis Gal\xc3\xad, formada a la Llotja de Barcelona en plena euf\xc3\xb2ria republicana, acab\xc3\xa0 dedicant-se a l\xe2\x80\x99escultura: a un tipus d\xe2\x80\x99escultura iniciada a Par\xc3\xads i sobre el que experimentaria cont\xc3\xadnuament. Comen\xc3\xa7\xc3\xa0 en el dibuix i la pintura en els dif\xc3\xadcils anys de la postguerra retratant fam\xc3\xadlies benestants de Terrassa, on s\xe2\x80\x99havien instal\xc2\xb7lat ella i el seu marit, Manuel Vius\xc3\xa0, fugint de Barcelona a causa del seu comprom\xc3\xads pol\xc3\xadtic._NEWLINE_A Canet Plage, al Rossell\xc3\xb3 (Catalunya nord), on s\xe2\x80\x99exiliaren el 1948, les seves mans comen\xc3\xa7aren a treballar el fang, i feia petites escultures i rajoles en terracuita que Manuel Vius\xc3\xa0 s\xe2\x80\x99encarregava de pintar i enfornar. D\xe2\x80\x99aquells anys s\xc3\xb3n algunes escultures sobre temes mitol\xc3\xb2gics femenins, realitzats preferentment en marbre, segons una factura noucentista. Iconogr\xc3\xa0ficament predominen les figures femenines de robustes proporcions i destacat aire cl\xc3\xa0ssic. \xc3\x89s interessant veure com feminitz\xc3\xa0 certs temes: una maternitat amb nena, un trio de corda, etc._NEWLINE_Arribats a Par\xc3\xads el 1956, comen\xc3\xa7\xc3\xa0 a treballar el metall. Superposava, soldava i reblava planxes de diferents metalls molt primes i retallades. Ella, com Gargallo, top\xc3\xa0 amb el problema de la fosa en bronze, pel seu elevat cost econ\xc3\xb2mic, i experiment\xc3\xa0 noves maneres de treballar el metall. Empr\xc3\xa0 la t\xc3\xa8cnica anomenada electroforming. Al cap de poc en prov\xc3\xa0 una altra que li permetia controlar m\xc3\xa9s les formes aplicant directament, sobre l\xe2\x80\x99\xc3\xa0nima de filferro, la barreta de bronze i dirigint-li el foc amb el bufador. Hi incorporava llimadures met\xc3\xa0l\xc2\xb7liques que, amb la flama, generaven les formes. Aquest treball li proporcionva una gran espontane\xc3\xaftat creativa i, alhora, la textura rugosa resultant simulava la petjada del pas del temps: textura que pot recordar la de les figures est\xc3\xa0tiques i a\xc3\xafllades d\xe2\x80\x99Albert Giacometti. Tanmateix a les de Gertrudis Gal\xc3\xad prima el moviment i la interrelaci\xc3\xb3, la vida. Amb el pas dels anys utilitz\xc3\xa0 resines: reomplia l\xe2\x80\x99\xc3\xa0nima de la pe\xc3\xa7a amb papers, ho embolcallava tot amb fibra de vidre i hi aplicava capes de resina empolvorant-ho de ferralla que s\xe2\x80\x99hi quedava enganxada. Aix\xc3\xad aconseguia escultures de poc pes i d\xe2\x80\x99aparen\xc3\xa7a met\xc3\xa0l\xc2\xb7lica. Sempre aconsegu\xc3\xad donar sensaci\xc3\xb3 de moviment encara que utilitz\xc3\xa9s materials pesants._NEWLINE_La figura humana, especialment la femenina, fou la gran protagonista de les seves obres. Sovint els seus t\xc3\xadtols al\xc2\xb7ludien a la naturalesa, cosa que accentuava la sensaci\xc3\xb3 de moviment. Aquesta prefer\xc3\xa8ncia per la figura femenina podria ser una estrat\xc3\xa8gia per al\xc2\xb7ludir a la p\xc3\xa0tria, sempre femenina: estrat\xc3\xa8gia utilitzada sovint pel seu esp\xc3\xb2s a les seves pintures._NEWLINE_Aquest dif\xc3\xadcil modelatge de la mat\xc3\xa8ria pot entendre\xe2\x80\x99s com a met\xc3\xa0fora de la dura realitat que li va tocar viure en els llargs anys de l\xe2\x80\x99exili: una realitat que ella intentava canviar amb molts esfor\xc3\xa7os. Aix\xc3\xad ho feia amb l\xe2\x80\x99escultura fins a  aconseguir, a base de simplificacions de formes i d\xe2\x80\x99actituds, unes figures tan elegants que semblen pert\xc3\xa0nyer a un altre m\xc3\xb3n, a una realitat somniada o desitjada._NEWLINE_Fou una polifac\xc3\xa8tica artista dedicada al dibuix, a la pintura, al gravat, al tap\xc3\xads i especialment a l\xe2\x80\x99escultura. En els tapissos represent\xc3\xa0 temes mitol\xc3\xb2gics d\xe2\x80\x99especial protagonisme femen\xc3\xad que explicava mitjan\xc3\xa7ant llargs t\xc3\xadtols: unes hist\xc3\xb2ries que podien al\xc2\xb7ludir a la seva pr\xc3\xb2pia traject\xc3\xb2ria vital. Amb el seu marit compart\xc3\xad llurs grans passions: la fam\xc3\xadlia \xe2\x80\x93van tenir 4 fills i mai deix\xc3\xa0 la seva dedicaci\xc3\xb3 art\xc3\xadstica-, l\xe2\x80\x99art \xe2\x80\x93malgrat les pen\xc3\xbaries econ\xc3\xb2miques que els va tocar viure- i el comprom\xc3\xads amb el catalanisme m\xc3\xa9s radical. Mai van poder tornar a la seva estimada Catalunya, es van haver de quedar a l\xe2\x80\x99exili, entre Par\xc3\xads i Andorra.'